b'\n_START_ARTICLE_\nDidona in Enej\n_START_PARAGRAPH_\nDidona in Enej (latinsko Dido et Aeneas) je opera v treh dejanjih skladatelja Henryja Purcella.\n_START_SECTION_\nOzadje\n_START_PARAGRAPH_\nBesedilo za opero je skladatelj dobil pri Nahumu Tatenu, ki je sre\xc4\x8danje kraljice Didone in Eneja \xc5\xbee enkrat uporabil v svojem dramskem delu Brutus of Alba. Za Purcellovo opero je tekst spisal na novo, vendar ne najbolje. Ni povsem jasno, kak\xc5\xa1na je bila vloga skladatelja pri nastajanju literarne osnove, znano je le, da je Purcell prvotni tekst mnogokje spreminjal, nadomestil npr. Junono s \xc4\x8darodejkami in celo vnesel podobo Belinde. V tej obliki, po kakr\xc5\xa1ni je komponirana, je prav dobro slu\xc5\xbeil Purcellu, da je mogel ustvariti izredno monumentalno, hkrati pa \xc4\x8dustveno globoko delo._NEWLINE_Opera je pisana kot zaporedje \xc4\x8dudovitih zborovskih stavkov, arij in duetov, ki jih povezujejo dramati\xc4\x8dno napeti recitativi. Zbor spremlja dogajanje na odru: komentira, svetuje in opisuje. Njegova vloga je torej podobna onim iz gr\xc5\xa1kih tragedij. Plesni vlo\xc5\xbeki so vtkani neprisiljeno in logi\xc4\x8dno._NEWLINE_Eno izmed muzikalno najlep\xc5\xa1ih mest je Didonino slovo, arija, ki jo uvaja prekrasni recitativ:\xc2\xa0\xc2\xbbIn zdaj, Belindda, daj mi roko ...\xc2\xab_NEWLINE_Ekonomi\xc4\x8dnost v instrumentaciji Didone je razumljiva, \xc4\x8de vemo, da je bila opera napisana za dekli\xc5\xa1ki kolegij v Chelsei. Plesni u\xc4\x8ditelj Josis Priest, ki je omenjeni kolegij vodil, je bil iniciator dela in prvih uprizoritev.\n_START_SECTION_\nZgodba\n_START_PARAGRAPH_\nOb prihodu trojanskega gosta Eneja dvorjani v Kartagini ra\xc4\x8dunajo, da bo zveza med Didono in Enejem povzdignila ugled njihove dr\xc5\xbeave in koristila razcvetu obeh kraljestev. Didona nekaj \xc4\x8dasa okleva, nazadnje pa le popusti Enejevim ljubezenskim pro\xc5\xa1njam. V Kartagini zavlada veliko veselje. Zadovoljstvo nepri\xc4\x8dakovano skali hudobna \xc4\x8darovnica, ki naro\xc4\x8di eni izmed svojih ve\xc5\xa1\xc4\x8d, naj v podobi Zevsovega odposlanca pripravi Eneja do takoj\xc5\xa1njega odhoda iz Kartagine. Obenem razbesni vetrove, ki prekinejo prijeten lov._NEWLINE_Enejevi mornarji se poslavljajo od karta\xc5\xbeanskih deklet in pripravljajo ladje za odhod. Didona si s spremljevalko Belindo in z ostalimi dru\xc5\xbeicami napa\xc4\x8dno razlaga vzroke nenadnega Enejevega odhoda. Enej ji sicer pojasnjuje sre\xc4\x8danje z Zevsovim odposlancem in ho\xc4\x8de celo spremeniti svoj sklep, kar pa Didona odkloni. Zapu\xc5\xa1\xc4\x8dena in strta kmalu po Enejevem odhodu umre.'